Oficialusis leidinys L 257 , 11/10/2000 p. 0024 - 0026



Europos bendrijos ir Norvegijos karalystės Susitarimas dėl Norvegijos dalyvavimo Europos narkotikų ir narkomanijos stebėsenos centro veikloje SUSITARIANČIOSIOS ŠALYS, žinodamos tarptautinio bendradarbiavimo poreikį kovojant su narkotikų ir narkomanijos grėsme visuomenėje, dar kartą patvirtindamos istoriškai susiklosčiusius labai glaudžius kultūrinius, prekybinius ir socialinius Europos Sąjungos ir Norvegijos ryšius, ypač Europos ekonominės erdvės susitarimu įtvirtintus ekonominius, politinius ir juridinius ryšius, atsižvelgdamos į tai, kad Sprendimu 90/611/EEB [1] Europos bendrija sudarė Jungtinių Tautų konvenciją dėl kovos su neteisėta narkotikų ir psichotropinių medžiagų apyvarta, toliau – "Vienos konvencija", ir paskelbė kompetencijos deklaraciją dėl jos 27 straipsnio [2], bei į tai, kad 1994 m. lapkričio 14 d. Norvegija ratifikavo Vienos konvenciją, atsižvelgdamos į tai, kad Tarybos reglamentu (EEB) Nr. 302/93 [3] ("Reglamentas") Bendrija įsteigė Europos narkotikų ir narkomanijos stebėsenos centrą ("Centras"), kadangi: (1) Reglamento 13 straipsnyje numatyta, kad Centro veikloje gali dalyvauti ir valstybės, kurios nėra Bendrijos narės, ir kurias su Bendrija ir jos valstybėmis narėmis sieja bendri interesai; kadangi Norvegija pateikė prašymą dalyvauti Centro veikloje, (2) Norvegija taip pat siekia Reglamente numatytų Centro tikslų ir uždavinių. (3) Norvegija sutinka su Reglamente aprašytomis Centro užduotimis, darbo metodu bei prioritetinėmis veiklos sritimis. (4) Norvegijoje yra institucija, tinkama prijungti prie Europos narkotikų ir narkomanijos informacijos tinklo, NUSPRENDĖ SUDARYTI ŠĮ SUSITARIMĄ: 1 straipsnis Norvegija visokeriopai dalyvauja Centro veikloje šiame Susitarime nustatytomis sąlygomis. 2 straipsnis Europos narkotikų ir narkomanijos informacijos tinklas (Reitox) 1. Norvegija prijungiama prie Europos narkotikų ir narkomanijos informacijos tinklo (Reitox). 2. Norvegija per 28 dienas nuo šio Susitarimo įsigaliojimo informuoja Centrą apie svarbiausius savo nacionalinio informacijos tinklo elementus, įskaitant jos nacionalinį stebėsenos centrą, taip pat nurodo bet kokius kitus specializuotus centrus, kurie galėtų naudingai prisidėti prie Centro veiklos. 3. Specializuotas centras Norvegijoje skiriamas nacionaliniu informacijos centru vieningu valdybos narių sprendimu. 3 straipsnis Valdyba Centro valdyba kviečia Norvegijos atstovą dalyvauti jos posėdžiuose. Atstovas dalyvauja visuose posėdžiuose be teisės balsuoti. Vis dėlto valdyba gali išimties tvarka sušaukti posėdį tik valstybių narių ir Europos Komisijos atstovams, kuriame aptariami tik Bendrijai ir valstybėms narėms rūpimi klausimai. Valdyba per posėdį su Norvegijos atstovais nustato išsamias Norvegijos dalyvavimo Centro veikloje gaires. 4 straipsnis Mokslinis komitetas Centro valdyba kviečia Norvegijos atstovą dalyvauti visuose Mokslinio komiteto posėdžiuose be teisės balsuoti. 5 straipsnis Biudžetas Norvegija moka Centrui įnašą, kuris lygus 5,5 % Europos Sąjungos subsidijos, neįskaitant subsidijos nacionaliniams informacijos centrams, priklausantiems Reitox tinklui. 6 straipsnis Duomenų apsauga ir konfidencialumas 1. Jeigu šio Susitarimo pagrindu asmens duomenis, kurie neidentifikuoja fizinių asmenų, pagal nacionalinę teisę Centras perduoda Norvegijos institucijoms, šiuos duomenis galima naudoti tik nurodytai paskirčiai, laikantis perduodančios įstaigos nustatytų sąlygų. 2. Informacija apie narkotikus ir narkomaniją, kurią Centras teikia Norvegijos institucijoms, gali būti skelbiama tik laikantis Bendrijos ir Norvegijos informacijos konfidencialumo bei platinimo taisyklių. Asmens duomenys negali būti skelbiami ar pateikiami viešai. 3. Norvegijoje paskirti specializuoti centrai neįpareigoti suteikti informaciją, kuri pagal Norvegijos teisės aktus yra laikoma konfidencialia. 4. Norvegijos institucijų Centrui tiekiamos informacijos atžvilgiu pastarasis privalo laikytis Reglamento 6 straipsnyje nustatytų taisyklių. 7 straipsnis Juridinis statusas Centras yra juridinis asmuo pagal Norvegijos teisę, ir Norvegijoje jis naudojasi plačiausia teisių apimtimi, kuri suteikiama juridiniams asmenims pagal šios šalies teisę. 8 straipsnis Atsakomybė Centro atsakomybę reglamentuoja Reglamento 16 straipsnyje nustatytos taisyklės. 9 straipsnis Teisingumo Teismas Norvegija pripažįsta Europos Bendrijų Teisingumo Teismo jurisdikciją Centro atžvilgiu, kaip nustatyta Reglamento 17 straipsnyje. 10 straipsnis Privilegijos Norvegija suteikia Centrui privilegijas ir imunitetus, kurie yra tapatūs privilegijoms ir imunitetams, numatytiems Protokole dėl Europos Bendrijų privilegijų ir imunitetų. 11 straipsnis Tarnybos nuostatai Nukrypstant nuo Europos Bendrijų kitų tarnautojų įdarbinimo sąlygų 12 straipsnio 2 dalies a punkto, Norvegijos piliečius, turinčius visas piliečiams suteikiamas teises, gali pagal sutartį įdarbinti Centro direktorius. 12 straipsnis Įsigaliojimas Šis Susitarimas įsigalioja sekančio mėnesio po paskutinės diplomatinės notos, patvirtinančios, kad įvykdyti atitinkamos Susitariančiosios Šalies teisiniai reikalavimai dėl Susitarimo įsigaliojimo, gavimo pirmąją dieną. 13 straipsnis Galiojimas ir nutraukimas 1. Šis Susitarimas sudaromas neribotam laikotarpiui. 2. Bet kuri iš Susitariančiųjų Šalių gali denonsuoti šį Susitarimą, pranešusi apie tai raštu kitai Susitariančiajai Šaliai. Susitarimas nustoja galioti praėjus 12 mėnesių po tokio pranešimo dienos. [1] OL L 326, 1990 11 24, p. 56. [2] OL L 326, 1990 11 24, p. 57. [3] OL L 36, 1993 2 12, p. 1. -------------------------------------------------- Europos Bendrijų Komisijos pareiškimas Komisija, rengdama biudžetą, ragins Europos narkotikų ir narkomanijos stebėsenos centrą visokeriopai atsižvelgti į Norvegijos pastabas dėl pastarosios įnašo. --------------------------------------------------